Az állampolgári jogok országgyűlési biztosának
Jelentése
az OBH 1609/2007. számú ügyben

Előadó: dr. Izafé Éva

A vizsgálat megindulása
Miskolc Lyukóvölgy Lakóközössége nevében, a közössség elnöke fordult az országgyűlési biztoshoz, és a településrész közbiztonságát, közegészségügyi állapotát, az ott élők nehéz szociális helyzetét, és a kiskorúak problémáját tárta elé. A panaszos álláspontja szerint a valamikor virágzó településrész elhanyagolt romhalmazzá vált, a gyermekeknek nincs jövőképük, az erőszak a meghatározó jelenség. Mindennapos a garázdaság, a rablás, a környezet pusztítása. A közegészségügy minimális követelményei sem érvényesülnek. A közösség önerőből képtelen úrrá lenni a helyzeten, anyagi erőforrásaik nincsenek, a nyugdíjasok is kiszolgáltatottak a mindent elsöprő erőszakkal szemben, de az önkormányzat, a rendőrség és az ÁNTSZ sem tesz intézkedéseket a jelen állapotok megváltoztatására, sőt kéréseikre „választ sem kapnak”. A közösség nem tudja elfogadni az „Európán kívüli” állapotokat, szeretnék elérni, hogy történjen végre változás az ott élő emberek sorsában.
A rendelkezésére álló információk alapján felmerült a jogbiztonsághoz, a tisztességes eljáráshoz való jog (Alkotmány 2. § (1) bekezdés), a tulajdonhoz való jog Alkotmány 13. § (1) bekezdés), valamint a gyermekek jogai (Alkotmány 67. § (1)-(3) bekezdés) sérelmének, illetve közvetlen veszélyének gyanúja, ezért a biztos vizsgálatot indított. 
Az állampolgári jogok országgyűlési biztosa 2007. februárjában tájékoztatást kért Miskolc MJ Város polgármesterétől a településrész helyzetéről, az ott élőknek nyújtott szociális gondoskodásról, a rászorultak arányáról, a közbiztonság és a közegészségügyi helyzet javítása érdekében az önkormányzat által tett, vagy a rendőrhatóságnál, az ÁNTSZ-nél kezdeményezett intézkedésekről, azok hatásáról.
A megkeresésre és a kért tájékoztatás megadására felszólító későbbi sürgetésére azonban nem kaptunk választ. Ezek elmaradása miatt, 2007. október 25-én az Észak-magyarországi Regionális Közigazgatási Hivatal vezetőjét kértem fel az intézkedésre.
Ezt követően, 2007. november 7-én kaptam kézhez Miskolc MJ Város jegyzőjének 2007. augusztus 31-i keltezéssel ellátott válaszát, amely arról tájékoztatott, hogy az önkormányzat jól ismeri a Lyukóvölgyben kialakult állapotokat. A romló közbiztonság – többek között – a sorozatos, illegális beköltözéseknek köszönhető. A rendőrség arról tájékoztatta az önkormányzatot, hogy az ország minden részéről érkeztek oda olyan személyek, akiknek problémájuk akadt a hatóságokkal. A közelmúltban ezért számtalan döntést hoztak a kialakult helyzet folyamatos javítása érdekében. 2007. májusában megalakult egy bizottság, amelynek elsődleges feladata a lyukóvölgyi helyzet javítása, az intézkedések koordinálása, és az ügyben érintett szervek közötti kommunikáció megteremtése és folyamatos biztosítása. A bizottságban helyet kaptak az önkormányzat szakemberei, az érintett önkormányzati képviselők, a családsegítő szolgálat munkatársai, a közterület-felügyelet munkatársai, a rendőrség és a polgárőrség képviselői, valamint a településrészen szolgálatot teljesítő védőnők is. 
A bizottság által felvázolt programnak megfelelően Miskolc MJ Város Közgyűlése létrehozta a Lyukóvölgy településrészi önkormányzatot, amely olyan feladatokat is elláthat, amelyek igénylik az azonnali és helybeli beavatkozásokat, és hosszú távon megoldást nyújtanak az igazgatási ügyek minél magasabb színvonalú ellátásához. Ezzel egyidejűleg a közgyűlés létrehozta a mezőőri intézményt, amely a közbiztonság szempontjából az egyik legfontosabb tényezővé válhat a településrészen. A mezőőrök fő feladata a külterületek bejárása, folyamatos járőrözés, az ottani problémák feltárása, a rendőrséggel, polgárőrséggel és egyéb szervekkel történő együttműködés és kapcsolattartás. Kiemelt jelentőséget tulajdonítanak egy már tervbe vett családsegítő, területi szociális ellátó központ létrehozásának, amelytől azt várják, hogy közelebb vigye a gondoskodást a rászorulókhoz. Szeretnék a kialakult helyzetet folyamatosan javítani, és hosszú távon megoldást találni a helyi lakosok életfeltételeinek mielőbbi rendezése érdekében.

Az ügy jogszabályi háttere
Az állampolgári jogok országgyűlési biztosáról szóló 1993. évi LIX. tv. (Obtv.)
18. § (10) Ha az országgyűlési biztos a (2)-(4) bekezdésben foglalt jogosítványai alapján adatot (felvilágosítást, magyarázatot stb.) kér, a megkeresésnek – ha e törvény másként nem rendelkezik – a megkeresett szerv az országgyűlési biztos által megállapított határidőn belül, amely tizenöt napnál rövidebb nem lehet, köteles eleget tenni.

Az érintett alkotmányos jog
1949. évi XX. törvény a Magyar Köztársaság Alkotmánya
2. § (1) A Magyar Köztársaság független, demokratikus jogállam. (A jogállamiság elvéből fakad a jogbiztonság követelménye, valamint a tisztességes eljáráshoz való jog)
8. § (1) A Magyar Köztársaság elismeri az ember sérthetetlen és elidegeníthetetlen alapvető jogait, ezek tiszteletben tartása és védelme az állam elsőrendű kötelessége.
13. § (1) A Magyar Köztársaság biztosítja a tulajdonhoz való jogot.
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

A vizsgálat megállapításai
Elöljáróban megállapítom, hogy az országgyűlési biztos által kért tájékoztatás elmaradása akadályozza a biztost alkotmányos jogkörének gyakorlásában, és önmagában is alkotmányos joggal összefüggő visszásságot idéz elő. 
Mindazonáltal, a panaszosok képviselőjének előadása és az önkormányzat által végül rendelkezésemre bocsátott információk alapján megállapítottam, hogy az önkormányzat a közbiztonsághoz és a szociális biztonsághoz való jog mind teljesebb érvényesülése érdekében, anyagi lehetőségeinek keretei között eleget kívánt tenni a feladatának, de annak jelenlegi szintje nem képes lefedni a jelentkező igényeket. A megalakult bizottság, a mezőőri intézmény működtetése, és a folyamatosan, ütemezetten megvalósuló intézkedéssorozat azonban reményt ad a felvetett problémák felszámolására.  A panasz orvoslását szolgálja Miskolc Megyei Jogú Város Önkormányzatának azon határozata, amely szerint: „A Lyukóvölgy településrész önkormányzat létrehozása nagyban elősegítheti az ott felmerült szociális, közbiztonsági és egyéb komoly problémák megoldásával kapcsolatos helyi szinten történő ügyintézését, koordinálását. Hosszútávon egyértelműen javulás várható a térségben a településrészi önkormányzat segítségével.”
Ezek ismeretében, utalva az Alkotmánybíróság számos határozatában rögzített hivatkozásra, miszerint úgy az állam, mint a helyi önkormányzat az – általam is vizsgált – alapjogok érvényesítésének tényleges mértéke terén meglehetősen tág mozgástérrel rendelkezik, külön intézkedést e tekintetben nem kezdeményezek, de a jövő év során, utóvizsgálat keretében kívánok meggyőződni a helyzet rendezésére tett erőfeszítések eredményességéről.

Kezdeményezés
Az Obtv. 21. § (1) bekezdései alapján azonban felkérem Miskolc Megyei Jogú Város Önkormányzat polgármesterét, hogy a jövőben az országgyűlési biztosok megkeresésének határidőben tegyen eleget.

Budapest, 2007. november 22.

Dr. Szabó Máté sk.